**Pertti Olavi "Spede" Pasanen** (10. huhtikuuta 1930 Kuopio – 7. syyskuuta 2001 Kirkkonummi) oli suomalainen koomikko, näyttelijä, käsikirjoittaja, elokuvaohjaaja, tuottaja, lauluntekijä ja keksijä, jota on kutsuttu "viihteen yleismieheksi". Hän oli suosittu ja menestynyt viihteentekijä Suomessa 1960-luvulta 1990-luvulle asti.

Pasanen aloitti uransa radiossa 1950-luvun lopulla. 1960-luvulla hän teki sketsiohjelmia televisiolle ja loi sarjan menestyneitä elokuvakomedioita, kuten *X-Paroni*, *Pähkähullu Suomi*, *Millipilleri* ja *Noin 7 veljestä*. 1970-luvulla Pasanen keskittyi yksinomaan elokuviin ja loi Uuno Turhapuron hahmon, jonka ympärille rakennettu elokuvasarja kasvoi 19-osaiseksi ja jonka avulla hän saavutti suurimmat yleisömenestyksensä. 1980-luvulla hän teki paluun televisioon, ensin jatkamalla jo 1960- ja 1970-luvulla tehtyä *Spede Show*’ta ja sitten kilpailuohjelma *Speden Speleillä*. Pasanen sijoittui sijalle 17 Yleisradion järjestämässä Suuret suomalaiset -kilpailuohjelmassa.

Lapsuus ja nuoruus
------------------

Pertti Olavi Pasanen syntyi 1930 Kuopiossa Kusti ja Helmi Pasasen (o.s. Rantala)
esikoisena. Hänen isänsä oli metsäteknikko ja toimi paperiyhtiö Ahlströmin piiripäällikkönä. Perheeseen kuului myös Pertin pikkusisko Virpi ja pikkuveli Risto. Perhe oli kuopiolaisittain vauraampaa keskiluokkaa. Lempinimi "Spede" on peräisin jääkiekkokaukalossa saadusta Speedy-nimestä, ja seurasi Spedeä jo nuoresta iästä. Pasasen Speedy-nimi tuli Warner Brothers -yhtiön *Looney Tunes*- ja *Merrie Melodies* -piirroselokuvien sankarihiiri Speedy Gonzalesista. Kansakoulun Pertti aloitti vuonna 1937 Kuopion Puistokoulussa, ja samaa koulua kävivät samaan aikaan myös hänen etäinen sukulaispoikansa, tuleva näyttelijä Veijo Pasanen, tuleva harmonikansoittaja Veikko Ahvenainen ja tuleva elokuvaohjaaja Rauni Mollberg. Veikko Ahvenainen on myöhemmin muistellut Speden olleen jo kansakoulupoikana tunnettu erilaisten temppujen ja kepposten tekijä.

Pasasen keskeisimmät kiinnostuksen kohteet olivat jo koulupoikana viihde, urheilu, erilaiset pelit ja keksintöjen tekeminen. Hän oli Kuopion lyseon ohjelmallisten illanviettojen eli konventtien päätähti, pelasi innokkaasti jääkiekkoa ja harjoitti kotinsa kellarissa kemiallisia kokeita. Koulumenestys sen sijaan oli huonompaa. Keväällä 1948 hän sai todistukseensa viisi nelosta ja jäi luokalleen vietettyään kevään pääasiassa rakentamalla omatekoista skootteria romukaupoista löydetyistä osista. Kun hän oli vielä ajautunut välirikkoon useiden opettajiensa kanssa, Pasaset päättivät lähettää hänet toiseen kouluun. Syksyllä 1950 Spede Pasanen siirtyi Iisalmen lyseoon, josta hän kirjoitti ylioppilaaksi olympiakeväänä 1952. Seuraavan vuoden hän vietti suorittamassa asepalvelustaan ja kotiutui reservin ilmatorjuntavänrikkinä. Vuoden aikana hän ehti myös esiintyä puolustusvoimain viihdytyskiertueella, joka kiersi varuskunnissa sotilaita viihdyttämässä.

Syksyllä 1953 Pasanen muutti Helsinkiin ja aloitti opinnot Helsingin yliopiston valtiotieteellisessä tiedekunnassa. Opintojen sijasta hän kuitenkin keskittyi osakuntaelämään Savolaisessa osakunnassa, jossa hän toimi yleisenä seremoniamestarina ja juhlien järjestäjänä. Erityisesti Pasasen järjestämät fuksiaiset, uusien opiskelijoiden initiaatiojuhlat, saavuttivat mainetta ympäri yliopistoa ja muita osakuntia. Ylioppilasmaailmassa hän tapasi myös Jukka Virtasen ja Matti Kuuslan, joista kummastakin tuli myöhemmin tärkeitä yhteistyökumppaneita. Fennada-Filmin palveluksessa studioapulaisena työskennellyt Kuusla hankki Spedelle 1954 roolin statistina elokuvassa *Laivan kannella*. Hänet nähtiin elokuvassa miehenä baarissa.

Ura
---

### Elokuvanäyttelijä

1950-luvulla Spede Pasasesta tuli Fennada-Filmin vakituinen avustaja. Statistintehtävien jälkeen hän sai ensimmäisen merkittävän puheroolinsa Aarne Tarkaksen "Suomi-westernissä" *Villi Pohjola* (1955). 1950-luvun aikana Pasanen näytteli sivurooleja useissa komedioissa sekä Fennadan että Suomen Filmiteollisuuden puolella, kuten *Tyttö lähtee kasarmiin* (1956), *Vääpelin kauhu* (1957) ja *Asessorin naishuolet* (1958). Armand Lohikoski otti Pasasen pikkurooleihin kolmeen Pekka ja Pätkä -elokuvaansa: *Pekka ja Pätkä ketjukolarissa* (1957), *Pekka ja Pätkä sammakkomiehinä* (1957) ja *Pekka ja Pätkä Suezilla* (1958).

Vuonna 1958 Pasanen sai omalaatuisen roolin: hän esiintyi pääosassa Suomen Kansallisbaletin tulkinnassa Cervantesin *Don Quijotesta*. Rooliin ei ollut etsitty varsinaista balettitanssijaa, vaan näyttelijää, joka hallitsi pantomiimin ja fyysisen komiikan, ja Pasanen oli tehnyt koe-esiintymisessä vaikutuksen koreografi George Géhen. *Don Quijote* -baletista tuli Kansallisoopperalle vuoden 1958 suurin yleisömenestys. Produktio vieraili samana vuonna myös Saksassa, mikä oli Pasasen ensimmäinen ulkomaanmatka.

Pasanen lopetti elokuvastatistin työt 1960-luvun alussa ryhtyessään luomaan itsenäistä koomikonuraa ensin radiossa ja sitten elokuvissa ja televisiossa. Mikko Niskasen elokuva *Hopeaa rajan takaa* (1963) oli merkkipaalu hänen urallaan: viimeinen rooli jonkun muun kuin hänen itsensä tuottamassa elokuvassa ja samalla ensimmäinen ja viimeinen vakava päärooli – tosin tässäkin elokuvassa hän esitti hiukan koomista hahmoa, joka juhli ravintoloissa naisten kanssa samalla kun kaksi muuta kohottivat kuntoaan yritystä varten.

### Radiokoomikko

Yleisradion ajavietetoimituksen työn­tekijöitä vuonna 1960: Spede Pasanen, Aune Haarla ja Antero Alpola.
1950-luvulla Pasanen kirjoitti näyttelemisensä ohessa myös muutamia radiosketsejä Yleisradiolle. Kun yhtiössä 1956 aukeni ajanvietetoimittajan paikka, hän lähetti Yleen työhakemuksen ja mapillisen kirjoittamiaan sketsejä ja hupailuja. Hakemus jäi kuitenkin tuloksettomaksi, sillä toimeen valittiin ajanvietetoimituksen sihteeri ja kokenut viihteenkirjoittaja Aune Ala-Tuuhonen. 1959 yhtiössä vapautui jälleen ajanvietetoimittajan virka, kun suosittu Niilo Tarvajärvi siirtyi television puolelle. Pasanen lähetti uuden hakemuksen, joka oli lähes täysin identtinen edellisen kanssa, ja liitti siihen huomautuksen "mappini on jo siellä". Tällä kertaa hän sai paikan.

Pasanen toi radioon mukanaan lyseon konventeissa ja osakuntajuhlissa luomansa tyylin, sekopäisen kreisikomedian. Hän piti esikuvinaan amerikkalaisia elokuvakoomikkoja, kuten Bob Hopea, Jerry Lewisiä ja Danny Kayetä, ja halusi tuoda radioon nopean ja terävän amerikkalaisen komediatyylin. Hän oli myös kotonaan elävän yleisön edessä ja juonsi sulavasti suoria lähetyksiä, joita useimmat viihdetoimittajat kammoksuivat. Pasanen aloitti radiouransa juontamalla Tarvajärven entistä ohjelmaa, sunnuntaiaamujen viihdemakasiinia *Aamutuimaan*, ja ajanvieteosaston päällikön Antero Alpolan mukaan ohjelma muuttui nopeasti "Speden persoonalliseksi, lähes ilman apujoukkoja toteuttamaksi pölvästelyshowksi". 1960 lauantai-illan parhaalla ohjelmapaikalla aloitti Pasasen *Ruljanssiriihi*-viihdeohjelma, jonka jatkoksi syntyi myöhemmin *Hupiklubi*. Nämä olivat tunnin mittaisia, suorina lähetyksinä toteutettuja viihdeiltamia, joissa yhdisteltiin sketsejä ja musiikkiesityksiä. Kunkin vuoden viimeisessä lähetyksessä riihi tai klubi "poltettiin" – ja vuodenvaihteen jälkeen ensimmäisessä rakennettiin uudelleen. Rakentamisesta tuli hyviä irtovitsejä: esimerkiksi kattotiilet olivat "takaperin poltettuja priik-pruuk-tiiliä".

Ruljanssiriihessä syntyi myös papukaija G. Pula-ahon hahmo. Pasanen halusi itselleen ohjelmaan vakituisen vastaparin ja kehitti kovanaamaisen papukaijan, joka laukoi totuuksia stadin slangilla. Pula-ahon puhetyylin hän lainasi *Ota tai jätä* -visailun juontajalta Tauno Rautiaiselta, jonka puhetyyli oli terävää ja slangivoittoista, ja ääninäyttelijäksi hän valitsi Leo Jokelan, joka loi Pula-ahon äänen puhumalla hampaat yhdessä. Speden ja Pula-ahon yhteisistä sketseistä, joissa terävä papukaija halvensi estoitta tyhmää juontajaa, tuli yleisön suosikkeja. Pasanen julkaisi G. Pula-ahosta kirjan *Papukaija G. Pula-ahon seikkailut*, joka sisälsi radiossa esitettyjä sketsejä kirjallisessa muodossa.

Jo mainittujen lisäksi Speden radio-ohjelmia olivat *Tervahöyry Hyrskynmyrskyn suvisilla laineilla*, *Hyvää iltaa – tulkaa mukaan* ja *Kesäterässä*.

Antero Alpola kirjoitti myöhemmin muistelmissaan pitäneensä varmana, että Spede Pasanen ei ollut radioon tullessaan kuvitellutkaan, että kyseessä olisi hänen lopullinen paikkansa, vaan se tulisi olemaan vain eräs etappi omalla uralla: *"Hän on siinä määrin persoonallinen ohjelmantekijänä, että 'normaali' toimittajan työ ei hänelle kerta kaikkiaan istu. Hän ei kuuntele toisten valmiita nauhoja ja tee niihin korjauksia, ei ideoi toisille, ei kahlaa käsikirjoituksia läpi. Eikä ota yhteyksiä henkilöihin elleivät nämä liity hänen omaan ohjelmaansa. Käsitykseni mukaan hän ei ole edes ryhmätyöskentelijä, vaikka ryhmien kanssa työskenteleekin ja niitä tarvitsee. Ryhmä palvelee hänen tarkoituksiaan."*

### Itsenäinen elokuvantekijä

Spede Pasanen ja Jaakko Pakkasvirta *X-Paronissa* vuonna 1964.
Spede Pasanen ja Jaakko Pakkasvirta tapasivat toisensa Mikko Niskasen *Hopeaa rajan takaa* -elokuvan kuvauksissa 1963. Pakkasvirta ja Risto Jarva, kaksi nuorta elokuvantekijää, olivat Teknillisen korkeakoulun ylioppilaskunnan omistaman tuotantoyhtiö Filminorin johtohahmot. Heidän yhteinen esikoiselokuvansa *Yö vai päivä* (1962) oli tehnyt raskaat tappiot ja vienyt yhtiön konkurssin partaalle. Kun Jarva ja Pakkasvirta tutustuivat radiokoomikkona mainetta niittäneeseen Spedeen, he solmivat tämän kanssa sopimuksen komediaelokuvan tekemisestä, toivoen näin pelastavansa yhtiönsä talouden. Sopimuksen mukaan Filminor huolehtisi elokuvan teknisestä puolesta, Spede hankkisi rahoituksen ja näyttelisi pääosan. Yhteistyön tuloksena oli komedia *X-Paroni* (1964), jota pidetään ensimmäisenä "Spede-elokuvana".

Pasanen, Virtanen, Kokkonen (1968)
Menestyksen rohkaisemana Pasanen perusti Filmituotanto Spede Pasanen -nimisen yhtiön ja ryhtyi suunnittelemaan itsenäisesti seuraavaa elokuvaa. Yhteistyökumppaneikseen hän otti vanhan ystävänsä Jukka Virtasen sekä Mainostelevision nuoren ohjaajan Ere Kokkosen. Kolmikon Pasanen–Virtanen–Kokkonen kynästä syntyi nopeaan tahtiin joukko menestyksekkäitä komedioita: liikemieshupailu *Millipilleri* (1966), parodinen itsenäisen Suomen 50-vuotisjuhlaelokuva *Pähkähullu Suomi* (1967), Robin Hood -legendan suomalaisversio *Noin 7 veljestä* (1968) sekä televisiomaailmaa satirisoiva *Näköradiomiehen ihmeelliset siekailut* (1969). 1960-luvun elokuviensa myötä Pasanen vakiinnutti lopullisesti asemansa maan suosituimpana koomikkona.

Jukka Virtanen jätti yhteistyön "Näköradiomiehen" jälkeen, mutta Ere Kokkosesta tuli Pasasen tärkein yhteistyökumppani koko hänen elokuvauransa loppuajaksi. Samalla Pasanen löysi kaksi miestä, joista tuli hänen luottonäyttelijänsä sekä televisiossa että elokuvissa: Simo Salmisen, joka esiintyi jo *X-Paronissa*, sekä Vesa-Matti Loirin, jonka ensiesiintyminen tapahtui *Noin 7 veljeksessä*. 1960-luvun Spede-elokuvien vakiokasvoihin kuuluivat myös näyttelijät Leo Jokela, Olavi Ahonen, Jukka Virtanen ja Juhani Kumpulainen. Vuonna 1969 Pasanen teki ensimmäisen värielokuvansa, *Pohjan tähteet*. Elokuvan kustannukset olivat kuitenkin liian suuret ja Pasanen jatkoi 1970-luvulla mustavalkoelokuvien tekoa.

Elokuvien lisäksi Pasanen teki 1960-luvulla MTV Oy:lle useita sketsiviihdeohjelmia, vakituisena aisaparinaan Simo Salminen. Ensimmäinen näistä oli *Spede Show* (1964), jota seurasivat *Speden saluuna* (1965), *Spedevisio* (1965–1970) ja *50 pientä minuuttia* (1967–1971). Näistä Pasasen varhaisista ohjelmista on säilynyt vain osia, sillä MTV:llä oli puutetta kalliista kuvanauhoista ja uusia ohjelmia tallennettiin vanhojen päälle. Yksi varhaisten Spede-ohjelmien tunnetuimpia sketsejä oli rautakauppasketsi, jossa asiakas (Simo Salminen) saapuu rautakauppaan ostoksille ja kohtaa monumentaalisen laiskan ja palveluhaluttoman myyjän (Spede Pasanen). Vuonna 1978 sketsistä tehtiin toinen versio elokuvaan *Rautakauppias Uuno Turhapuro – presidentin vävy* (1978), jossa asiakkaana on Kauko Helovirta ja myyjänä Uuno Turhapuro (Vesa-Matti Loiri).

Elokuvissaan Pasanen ei koskaan pilkannut uskontoa, isänmaata ja poliitikkoja. Pasaselle oli kunnia-asia tehdä koko perheen elokuvia, eikä niissä näytetty alastomuutta tai viljelty kiroilua.

### 1970-luku

1960-luvulta lähtien Spede Pasanen teki lähes vuosittain komediaelokuvia; usein saman vuoden aikana ilmestyi 2–3 elokuvaa.

Vuonna 1970 valmistui kaksi elokuvaa, joista ensimmäinen oli *Jussi Pussi*. Elokuva on Ere Kokkosen kirjoittama ja ohjaama. Pasanen ei esiintynyt elokuvassa, hän vain vastasi tuotannosta. Elokuva poikkeaa täysin aiemmista Spede-elokuvista, sillä *Jussi Pussi* on enemmän surumielinen romanttinen komedia kuin aiemmat crazy-komediaelokuvat. Elokuva kertoo rahattoman opiskelijan suuresta rakkaudesta ajankohdan kuohuvan poliittisen ja seksuaalisen opiskelijaradikalismin pyörteissä. Elokuva keräsi 167 844 katsojaa, mikä riitti kattamaan tuotantokustannukset.

Vuoden toinen elokuva oli *Speedy Gonzales – noin 7 veljeksen poika*. Pasanen oli suunnittelemassa elokuvaa yhdessä Ere Kokkosen ja Vesa-Matti Loirin kanssa kahvilassa. Elokuva ei alkanut hahmottua, kunnes paikalle saapui Simo Salminen. Hän kysyi, mitä miehet suunnittelevat, kun hänelle kerrottiin, että Pasanen haluaa tehdä lännenelokuvan, jossa hän on Speedy Gonzales eli lännen nopein. Salminen vastasi, että hänelle se käy ja että hän on sitten Hämeen hitain. Tämä laukaisi pattitilanteen ja miehet lähtivät oitis kirjoittamaan käsikirjoitusta. Elokuvaa kuvattiin Hyrylän hiekkakuopilla, jonne oli MTV:n *Kivikasvot*-ohjelmaa varten lavastettu "villi länsi". Eräänä päivänä kuvattiin kohtausta, jossa Leo Jokelan näyttelemä sheriffi hiipii Speedy Gonzalesin taakse, työntää aseen tämän selkään ja sankari nostaa kädet ylös. Sen jälkeen Jokelan taakse tulee toinen ja tekee aseella saman. Muodostuu jono, jossa seisoo letka miehiä ase edellä olevan selkään osoitettuna. Virtanen huomautti Pasaselle, ettei sellaista kohtausta voi tehdä, koska Marxin veljekset tekivät saman klassikkoelokuvassa *Päivä lännessä*. Pasanen ei ollut kuullutkaan kyseisestä elokuvasta. Virtasen mukaan Pasanen ei tarvinnut esikuvia vaan hän keksi itse omat ideansa. Elokuva menestyi ja keräsi 305 816 katsojaa ja tuotti voittoa 45 000 markkaa. *Speedy Gonzales* -elokuvan jälkeen Pasanen ja Ere Kokkonen riitaantuivat. Kokkonen ei kokenut saaneensa tarpeeksi arvostusta omalle työlleen. Vaikka hän ohjasi ja myös käsikirjoitti elokuvia, kaikki meni aina Speden nimiin. Pasanen selitti, että kun on luotu "brändi" Spede-elokuvat, niin siitä ei pysty luopumaan, samalla lailla ei Disneykään mainitse varsinaisesti tekijöitään.

Vuoden 1971 aikana Pasanen saattoi elokuvateattereihin kolme elokuvaa, *Kahdeksas veljes*, *Saatanan radikaalit* ja *Hirttämättömät*, jotka kaikki tuottivat hänelle taloudellisesti tappiota. *Kahdeksas veljes* -elokuvan Pasanen kirjoitti ja myös ohjasi itse, sekä näytteli pääosan. Elokuva kertoi Jalli Riivatsalosta, joka oli Speden ajatusleikin mukaan Aleksis Kiven *Seitsemän veljeksen* salattu kahdeksas veljes. Elokuva jäi 10 000 markan verran miinuksen puolelle.

*Saatanan radikaaleissa* Pasanen antoi mahdollisuuden Suomen teatterikoulusta 1969 valmistuneille Heikki Huopaiselle, Timo Nissille, Heikki Nousiaiselle ja Paavo Piiroselle tehdä elokuva. Elokuva oli Pasasen siihenastisen uran pohjanoteeraus. Se tuotti Pasaselle 180 000 markan tappiot. Pasanen ei tästä lannistunut vaan päätti tehdä uransa toisen värillisen elokuvan *Kauhukakara*, joka oli määrä hänen myös ohjata. Hän sai Suomen elokuvasäätiöltä tuotantolainaa hankkeelleen 75 000 markkaa. Elokuva jäi tekemättä, ja laina siirrettiin Pasasen anomuksesta toiselle elokuvahankkeelle *Poika tietää kaiken*. Tämäkin elokuva jäi vain suunnittelutasolle. Pasanen käytti lainan toiseen lännenelokuvaansa *Hirttämättömät*. Elokuvan katsojamäärä 170 000 ei riittänyt kattamaan tuotantokustannuksia – tappiota kertyi 132 000 markan verran. Vaikka elokuvat eivät tuottaneet rahallisesti, sai Pasanen tunnustusta Tuottaja-Jussi-palkinnolla. Seuraavana vuonna Pasanen ei tehnyt yhtään elokuvaa vaan keskittyi enemmän televisio-ohjelmiinsa.

Vuonna 1971 *Spede Show* -sarjassa esiintyneestä Vesa-Matti Loirin näyttelemästä Uuno Turhapurosta tuli nopeasti suosittu sketsihahmo. Pasanen keksi hahmon ja Loiri loi hahmon maskeerauksen. Uunoa on sanottu Pasasen ja Loirin lehtolapseksi. Turhapuro esiintyi noin 20 sketsissä, kunnes Pasanen alkoi miettiä, olisiko aiheesta elokuvaksi asti. Elokuva päätettiin tehdä vuonna 1973 ja Pasanen sai houkuteltua Ere Kokkosen takaisin tiimiinsä. Kokkonen suostui lähinnä siksi, että elokuva kuvattiin tv-tekniikalla ja pääosassa oli Loiri. Elokuva *Uuno Turhapuro* keräsi 613 409 katsojaa. Elokuvalle ei heti tehty jatkoa. Turhapuro-elokuvassa esiintyi ensimmäisen kerran Pasasen näyttelemä Härski Hartikainen, josta tuli yksi hänen tunnetuimmista elokuvarooleistaan. Vuonna 1974 valmistui Pasasen ja Kokkosen elokuva Viu-hah hah-taja, jossa pääosassa olivat *Spede Show’ssa* esiintyneet koomikot Seppo Laine ja Jyrki Kovaleff.

Spede lopetti televisio-ohjelmiensa teon vuonna 1975 ja keskittyi entistä enemmän elokuvatuotantoon. Ensimmäisen Turhapuron menestyksen johdosta Pasanen kirjoitti ja tuotti vuosina 1975–1978 joka vuosi uuden Turhapuro-elokuvan. Elokuvat menestyivät loistavasti. Viidennen Turhapuron jälkeen Pasanen piti kahden vuoden tauon aiheesta ja teki 1979 elokuvan *Koeputkiaikuinen ja Simon enkelit*, jossa hän palasi jälleen näyttelemään pääosan. Elokuvan myötä Spede luopui mustavalkoisista elokuvista ja ryhtyi tekemään pelkkiä värielokuvia.

### 1980-luku

Vuonna 1981 Pasanen toi turhautumisensa julkisesti esille median kautta siitä, että Suomen elokuvasäätiö ei aikaisemmin ollut anomuksista huolimatta myöntänyt hänen tuottamilleen elokuvilleen yhtään tuotantotukea. Konkreettiseksi todisteeksi tästä hän uhkasi tuhota kolmen ensimmäisen elokuvansa kaikki negatiivifilmit. Pasanen kutsui lehtitoimittajat paikalle todistamaan uhkauksensa toteutumista. Ilta-Sanomat uutisoi toimenpiteen näyttävästi etusivullaan ja varsinaisessa artikkelissa kuvasarjan kanssa, jossa hän pilkkoo kirveellä filmivarastonsa lattialla muutamia filmirullia kappaleiksi. Myöhemmin selvisi, että todellisuudessa lehdistön ollessa paikalla Pasanen tuhosi pilkkomalla ainoastaan muutamia elokuvansa esityskopioiden filmirullia alkuperäisen negatiivifilmien jäädessä edelleen ehjänä talteen hieman dramatisoiden yhden miehen protestiaan.

Pasanen suunnitteli uuden *Spede Show* -ohjelman tekemistä vuonna 1982, mutta hanke kaatui Vesa-Matti Loirin työkiireisiin. Saman vuoden keväällä tehtiin kuitenkin kaksi *Spede Show* -kokoomajaksoa, joissa esitettiin vanhoja mustavalkoisia sketsejä ja joihin kuvattiin Speden, Simo Salmisen ja Vesa-Matti Loirin uudet juonnot väreissä. Vuonna 1984 alkoi uusi värillinen *Spede Show* -televisiosarja, josta tuli yksi 1980-luvun suosituimmista televisio-ohjelmista. Ohjelma sai eri tv-alan palkintoja ja Spede sai tunnustusta Erikois-Telviksen muodossa vuonna 1985. Joulukuussa 1987 Pasanen lopetti *Spede Show* -ohjelman teon ja keskittyi peliohjelmiensa (*Spede Special, Spedestroikka, Speden sallitut leikit, Speden Spelit*) tekemiseen, joista ensimmäiseen hän myös kirjoitti uusia sketsejä. 1980-luvun lopulla Pasanen alkoi tuottaa myös ohjelmia, joissa ei itse esiintynyt tai ei muuten vaikuttanut juurikaan ohjelmien sisältöön. Näistä sketsisarjoista tunnetuimmat ovat *Vesku Show* (1988–1991) ja *Pulttibois* (1989–1991).

Pasanen keksi ja suunnitteli myös yhden Suomen televisiohistorian pitkäaikaisimmista visailuohjelmista, *Kymppitonnin*, vuonna 1984, jolloin ohjelmasta kuvattiin pilottijaksot. *Kymppitonnia* esitettiin televisiossa tammikuusta 1985 marraskuuhun 2005 MTV3-kanavalla, jonka jälkeen sitä on esitetty SuomiTV-kanavalla 18. joulukuuta 2009 alkaen vuoteen 2011 saakka.

1980-luku oli Uuno Turhapuro -elokuville kulta-aikaa. Parhaiten menestyneet Turhapuro-elokuvat on tehty juuri 1980-luvulla. Turhapuroja tehtiin vuosien 1981–1988 aikana yhteensä kahdeksan kappaletta, joista viisi oli Pasasen käsikirjoittamia ja yksi hänen ohjaamansa elokuva. Turhapuro-elokuvien rinnalla Pasanen tuotti myös niin sanottuja "kakkostuotantoja", kuten *Lentävät luupäät* (1984) ja *Liian iso keikka* (1986). Useimmat näistä elokuvista oli luotu televisiosarjoista tuttujen hahmojen ympärille. Näitä elokuvia ovat *Hei kliffaa hei* (1985), *Pikkupojat* (1986), *Fakta homma* (1987), *Onks Viljoo näkynyt* (1988) ja *Rampe & Naukkis – kaikkien aikojen superpari* (1990).

1980-luvulla Pasanen tekstasi ja piirsi neljään tuottamaansa elokuvaan myös alkutekstit. Hänen taiteilemansa alkutekstit löytyvät elokuvista *Uuno Turhapuron muisti palailee pätkittäin* (1983), *Uuno Turhapuro muuttaa maalle* (1986), *Pikkupojat* (1986) ja *Uuno Turhapuro – kaksoisagentti* (1987).

### 1990-luku

Pasanen Venla-gaalassa tammikuun 1990 lopulla.
1990-luku ei ollut kotimaisille elokuville menestyksekästä aikaa. Vuosi 1989 oli jäänyt Uuno Turhapuro -elokuvien osalta välivuodeksi, mutta vuosina 1990–1993 Pasanen tuotti vuosittain uuden Turhapuro-elokuvan. Turhapurot eivät enää menestyneet yhtä hyvin kuin 1980-luvulla mutta olivat kuitenkin joka vuosi vuoden katsotuin kotimainen elokuva. Vuonna 1994 Vesa-Matti Loiri ja Spede olivat riidoissa, eikä Loiri suostunut enää näyttelemään Uuno-elokuvassa. Spede päätti kuitenkin tuottaa uuden elokuvan, *Uuno Turhapuron veli*, joka ei menestynyt edellisten tavoin. Elokuvan kävi katsomassa vain runsaat 20 000 ihmistä. Tämän jälkeen Spede päätti, ettei Turhapuro-elokuvia tehdä ilman Loiria.

Omien elokuvien lisäksi Pasanen tuotti muiden tekemiä elokuvia ja televisiosarjoja. Pasanen tuotti esimerkiksi Aleksi Mäkelän esikoiselokuvan *Romanovin kivet* (1993) ja Timo Koivusalon *Pekko ja poika* -elokuvan (1994). 1990-luvulla Pasanen sai jokaiselle elokuvalleen tuotantotuen Suomen elokuvasäätiöltä. *lähde?*

Vuonna 1993 Pasanen alkoi tuottaa MTV3:lle Elina Halttusen kirjoittamaa draama-komediasarjaa *Blondi tuli taloon* (1994–1995), jota seurasivat Halttusen sairaalaan sijoittuvat sarjat *Ihmeidentekijät* (1996–1998) ja *Parhaat vuodet* (2000–2002). Vuonna 1995 Spede yllätti keksimällä Yle TV1:lle *Bingolotto*-peliohjelman, jossa mukana oli myös Veikkaus. Keväällä 1996 Spede kirjoitti ja tuotti 23 jakson verran *Uuno Turhapuro* -televisiosarjaa, joka ei menestynyt odotetulla tavalla. Näiden sarjojen lisäksi tuotannossa olivat läpi 1990-luvun *Kymppitonni*- ja *Speden Spelit* -ohjelmat. *lähde?*

Vuonna 1998 tehtiin uusi Uuno Turhapuro -elokuva, *Johtaja Uuno Turhapuro – pisnismies* (1998), joka nimitettiin sarjan 25-vuotisjuhlaelokuvaksi. Elokuvan tuottivat yhteistuotantona Ere Kokkosen oma tuotantoyhtiö Ere Kokkonen Oy ja Speden Spede-Tuotanto Oy. Kyseessä oli viimeinen Turhapuro-elokuva, joka tehtiin Pasasen elinaikana.

Vuonna 1999 ensi-iltansa sai viimeinen Speden elokuva, *Naisen logiikka* (1999). Elokuvan tuotanto aloitettiin jo vuonna 1991, mutta elokuvan teko keskeytyi useita kertoja. Vuonna 1998 Pasanen viimeisteli elokuvan pakon edessä, jotta ei joutuisi maksamaan tuotantotukea takaisin elokuvasäätiölle. Elokuva epäonnistui ja sitä esitettiin Helsingissä yhdessä elokuvateatterissa kahden viikon ajan. Katsojia elokuvalla oli noin 300. Elokuvan oli tarkoitus lähteä laajaan elokuvateatterilevitykseen saman vuoden syksynä, mutta näin ei käynyt.

### 2000-luku

2000-luvulla Pasanen ei enää tuottanut elokuvia, vaikka muutamia suunnitelmia hänellä vielä oli. Television puolella hän jatkoi juontamalla *Speden Spelejä* jokaviikkoiseen tapaan. Tuotannossa olivat edelleen *Kymppitonni* ja uutena *Ihmeidentekijät* -sarjan jatkosarja *Parhaat vuodet* (2000–2002). Viimeiset Pasasen itsensä juontamat *Speden Spelit* esitettiin televisiossa 6. syyskuuta 2001, hänen kuolemaansa edeltäneenä päivänä.

Ennen kuolemaansa Spede teki tuotantopäätöksen Anna-Leena Härkösen kirjoittamasta televisiosarjasta *Kuumia aaltoja*, joka toteutettiin vuonna 2003. Lisäksi Pasasella oli suunnitteilla keksintöihin liittyvä televisiosarja, jota hän ei ehtinyt toteuttaa.

Yksityiselämä
-------------

Spede Pasanen ja hänen vaimonsa Pirjo Vainimäki hääpäivänään 14. heinäkuuta 1965.

|  |  |  |
| --- | --- | --- |
| "| Spede pelasti Simon, kun Simoa huijattiin pahasti ravintolahommissa. Speden ystävyys oli tällaisellakin tasolla: kaveri pelastetaan, vaikka omat rahat menevät. | "|
| **– Kari Sohlberg** |

Pasanen oli sukua laulaja Kaija Koolle (Pasasen serkun tytär) ja näyttelijä Antti Holmalle (Pasasen pikkuserkun poika). Näyttelijä Veijo Pasanen oli kaukainen sukulainen, 7. polven serkku.

Spede Pasanen asui Helsingin Lauttasaaressa vuodesta 1956 lähtien kuolemaansa 2001 asti.

Pasanen oli aloittanut *X-Paroni*-elokuvan tuotannon ja etsi sopivaa naista näyttelijäksi. Hän oli esiintymässä Turun mainosyhdistyksen juhlissa maaliskuussa 1964 ja ihastui siellä arpoja myyneeseen Pirjo Vainimäkeen. Vainimäki sai roolin Speden ensimmäisessä omassa elokuvassa ja seuraavana vuonna hänestä tuli rouva Pasanen – häitä vietettiin 14. heinäkuuta 1965. Perheeseen syntyi 31. joulukuuta 1965 tytär, Pirre Päivikki. Vuonna 1981 Pasasten liitosta oli liikkeellä monenlaisia erohuhuja. Pirjo muutti omaan asuntoon, joka sijaitsi Lauttasaaressa lähellä Speden asuntoa. Pirjo kertoi Apu-lehden haastattelussa 1981 avioliiton jatkuvan, vaikka he asuvatkin eri osoitteissa. Virallinen ero astui voimaan vuosien kuluttua.

Spede tutustui 1960-luvun alussa pellehyppääjänä tutuksi tulleeseen Simo Salmiseen. Salmisesta tuli pian Speden luottonäyttelijä ja myöhemmin televisio-ohjelmien koomikkopari. Salminen ja Pasanen olivat siviilielämässäkin läheisiä ystäviä sekä myös liikekumppaneita. Kaverukset viettivät paljon aikaa muun muassa Speden Mesopotamia-nimisellä mökillä Muonion Pallaksella. Salminen ja Pasanen laittoivat 1960-luvulla yhdessä pystyyn muutamia ravintoloita ja ajanviettopaikkoja, joista tunnetuimpia olivat Simon rysä Lappeenrannassa, Raikulimaa Lemillä ja Speden saluuna Kouvolassa.

1960-luvulla Spede Pasanen joutui auto-onnettomuuteen, josta hän selvisi vammoitta lukuun ottamatta leukaan tullutta pahannäköistä arpea. Sen peittääkseen hän kasvatti leukaparran, josta tuli hänen pysyvä tavaramerkkinsä. 1970-luvun lopulla Pasasta alkoi kiehtoa talviajan vietto lämpimämmässä ilmastossa, ja hän osti Yhdysvaltain Floridasta kaksi vapaa-ajan asuntoa, joista toisen hän tosin myi hieman myöhemmin. Floridassa Pasanen kiinnostui golfista, josta tuli hänelle niin intohimoinen ajanviete, että se syrjäytti monet hänen siihenastisista harrastuksistaan.

Spede Pasasen läheisesti tunteneiden mukaan hänen koomikon luonteensa kääntöpuolena oli suorastaan vihamielinen suhtautuminen toimittajiin, jotka julkaisivat juttuja ja kuvia Pasasesta tai hänen ystävistään ilman hänen lupaansa. Pasanen suuttui tällaisissa tapauksissa jopa enemmän ystäviensä kuin itsensä puolesta. Tämän sai kokea esimerkiksi Nyrkkipostin päätoimittaja Isto Lysmä, joka julkaisi syksyllä 1970 paikkaansa pitämättömän jutun Pasasen luottonäyttelijän Ville-Veikko Salmisen ja vuoden 1968 Miss Suomen Leena Brusiinin suhteesta. Pasanen vaati Lysmää kirjoittamaan oikaisun uhaten häntä muussa tapauksessa perustamansa "Musta käsi" -ryhmän kostolla. Nimi viittasi Serbiassa 1910-luvulla toimineeseen samannimiseen salaseuraan, jonka jäsen Gavrilo Princip oli kesäkuussa 1914 ampunut Itävalta-Unkarin arkkiherttuan Frans Ferdinandin ja siten välillisesti aiheuttanut ensimmäisen maailmansodan syttymisen. Jupakan seuraus oli, ettei Pasasen eikä kenenkään hänen lähipiiriinsä kuuluneen nimi enää koskaan myöhemmin esiintynyt Nyrkkipostin sivuilla. Samanlaisen uhkauksen Pasanen esitti samoihin aikoihin Hymy-lehden omistajalle Urpo Lahtiselle, jolloin temperamenttinen Lahtinen kaivoi taskustaan puukon ja iski sen pöytään Pasasen eteen.

Vuonna 1983 Spede tapasi Riitta Väisäsen urheiluseura Zoomin matkalla. Oitis hän otti Väisäsen pääosaan seuraavaan elokuvaansa *Lentävät luupäät* (1984) ja suunnitteli tälle vielä oman televisio-ohjelman *Kymppitonnin* (1985–2005 ja 2009–2011). Spede ja Väisänen liikkuivat vuosikausia yhdessä julkisesti erilaisissa "julkkisten bileissä". Heidän suhteensa oli julkinen salaisuus vuosien ajan, kunnes Speden kuoleman jälkeen Väisänen myönsi seurustelun. Suhde päättyi 1990-luvun alussa, kun Väisänen alkoi seurustella Erik Mäkkylän kanssa.

Pasanen ja Riitta Väisänen Helsingin uudessa Oopperatalossa vuonna 1993.
Syksyllä 1986 Pasanen joutui skandaalin keskelle. Marraskuussa 1986 kävi ilmi, että poliisi epäili kaikkiaan parinsadan suomalaisen vieneen laittomasti Suomen valuuttaa Yhdysvaltoihin asunnon ostamista tai liiketoimia varten. Ostaessaan vuonna 1979 loma-asunnot Floridasta Pasanen oli vienyt Yhdysvaltoihin 12 000 Yhdysvaltain dollaria ja 4 000 markkaa. Spede itse kertoi olleensa jutun vuoksi pidätettynä kahdeksan vuorokautta. Asiaa puitiin oikeudessa keväällä 1987. Useimpien syytettyjen, mukaan lukien Pasasen, osalta syyte kuivui kokoon, sillä epäilty rikos oli ehtinyt jo vanhentua eikä vastaava teko olisi tutkintahetkellä ollut enää edes lain vastainen.

Pasanen nimitti yhtiöidensä toimitusjohtajaksi vuoden 1997 Miss Suomi -kilpailun perintöprinsessan Maria Drockilan. Vain 19-vuotiaan Drockilan tulo johtamaan yhtiöitä, joiden liikevaihto oli vuonna 1996 ollut 27 miljoonaa markkaa, aiheutti suuren julkisen kohahduksen. Vaikka Drockila oli yrittäjäperheen tytär, hänellä ei ollut lainkaan kaupallisen alan koulutusta. Apu-lehdelle toukokuussa 1997 antamassaan haastattelussa Pasanen sanoi kuitenkin uskovansa vakaasti suojattiinsa. Pasanen halusi tehdä Drockilasta yritystensä keulakuvan, mutta tosiasiassa hän johti niitä edelleen itse taka-alalta. Paparazzit seurasivat heitä, ja samoihin aikoihin juorulehdet kirjoittivat Pasasen ja Drockilan seurustelevan. Pasanen ei pitänyt siitä, että lehdet kirjoittivat hänestä ilman hänen lupaansa. Hänellä oli muutamien toimittajien kanssa sanaharkkaa, jonka he kokivat uhkailuksi. Jo 1970-luvulla Pasanen katkaisi välit lehtikeisari Urpo Lahtiseen, eikä Pasasen nimi sen jälkeen enää koskaan esiintynyt Hymy-lehdessä.

Pasanen harrasti backgammonia ja menestyi hyvin kansallisella tasolla. Hän voitti suomenmestaruuden vuonna 1979. Vuonna 1976 hänet valittiin Suomen Backgammon-yhdistyksen puheenjohtajaksi. Pasanen osallistui myös lajin kansainvälisiin turnauksiin muiden muassa Länsi-Saksassa, Espanjassa ja Yhdysvalloissa. Pasanen kirjoitti alkusanat Jaakko Salavan kirjaan *Backgammonia opiksi ja huviksi*. Pasanen oli älykkäiden seuran Mensan jäsen. Mensa palkitsi hänet vuonna 1998 jokavuotisella Mensa-palkinnollaan.

Speden tytär Pirre peri isänsä noin 10 miljoonan euron omaisuuden lähes kokonaisuudessaan. Pasanen testamenttasi ex-vaimolleen Pirjolle 170 000 euroa. Pasanen oli vuosien 1998–1999 aikana lainannut Maria Drockilalle yhteensä 1 850 000 markkaa 30 vuoden laina-ajalla ilman korkoa. Pasasen 26. heinäkuuta 2000 laatiman testamentin mukaan Drockila saa velat anteeksi siten, että ne mitätöityvät ja raukeavat lopullisesti ja mitätöinnistä seuraava perintövero on maksettava kuolinpesän varoista. Speden tytär Pirre ja Drockila riitelivät perintöveron maksamisesta ja 220 000 markasta, jotka Spede lainasi vielä Drockilalle testamentin teon jälkeen. He saivat sovittua riitansa ennen oikeudenkäyntiä.

Kuolema
-------

Spede Pasanen täytti 70 vuotta keväällä 2000. Monet hänen ystävänsä olivat panneet merkille, että hänen terveydentilansa oli huono. Pasanen tiesi tilanteensa myös itse, mikä kypsytti hänessä päätöksen myydä koko hänen luomansa, Suomen oloissa ainutlaatuisen suuri viihdeimperiumi, ja keskittyä lopun elämänsä ajan vain niihin asioihin, joiden hän tunsi olevan itselleen todella merkityksellisiä ja rakkaita: golfiin ja uusiin keksintöihin. Ystäviensä patistelusta ja suoranaisesta painostuksesta huolimatta Pasanen kieltäytyi itsepintaisesti menemästä lääkärin tutkittavaksi. Viimeiset Spede-yhtiöiden myyntiin liittyvät asiakirjat Pasanen allekirjoitti aamupäivällä 7. syyskuuta 2001, vain muutamaa tuntia ennen kuolemaansa.

Spede Pasasen hauta Helsingissä Hietaniemen hautausmaalla.
Spede Pasanen kuoli 7. syyskuuta 2001 Kirkkonummen Sarvvikissa sijaitsevalla Sarfvikin golfkentällä. Hänen pelitoverinsa olivat kesken pelin havainneet Pasasessa heikkokuntoisuutta, huonovointisuutta ja väsymystä. He saattoivat Pasasen golfkentän kahvilan terassille lepäämään. Pian terassille tulon jälkeen Pasasen sydän ilmeisesti pysähtyi. Paikalle sattumalta tullut lääkäri oli aloittanut elvytyksen heti. Myös Medi-Heli ja ambulanssi olivat saapuneet paikalle. Paikan päällä annetusta ensiavusta ja ensihoidosta huolimatta lääkärin osaksi koitui Pasasen kuolleeksi toteaminen.

Pasanen on haudattu Hietaniemen hautausmaan Taiteilijainmäelle.

### Kuoleman jälkeen

Speden kuoleman jälkeen lähes kaikki hänen elokuvansa on julkaistu DVD-formaatissa (ja aivan aluksi myös VHS-kaseteilla). MTV3 on esittänyt Pasasen elokuvia televisiossa. Vuosina 2005–2008 julkaistiin lähes kaikki tallessa olevat *Spede Show* -sketsiohjelmat DVD:nä. Julkaisematta jäi vuoden 1987 viimeinen jakso. EMI julkaisi vuonna 2002 Pasasen ja Leo Jokelan esittämät nykypäiviin säilyneet radiosketsit Papukaija G. Pula-ahosta CD-levynä (levyn nimi Pure nenääs!), joka oli Suomen virallisella listalla yhteensä 20 viikkoa, joista viisi viikkoa ykkössijalla. Vuonna 2004 tehtiin Speden muistolle viimeinen Turhapuro-elokuva *Uuno Turhapuro – This Is My Life*.

*Speden Spelien* juontajaksi tuli Pasasen kuoltua Saija Hakola, joka oli sijaistanut Spedeä jo muutamassa aiemmassa jaksossa. Kohtalon ivaa oli, että ensimmäinen Pasasen kuoleman jälkeinen jakso nauhoitettiin 11. syyskuuta 2001, jolloin ohjelman tekijät ehtivät ennen kuvausten alkua nähdä toisen New Yorkin World Trade Centerin kaksoistorneista romahtavan suorassa televisiolähetyksessä. *Speden Spelit* oli suunniteltu lopetettavaksi vuoden 2001 lopussa, mutta Saija Hakolan saatua yleisöltä hyvän vastaanoton sitä jatkettiin vielä vuodella. Viimeinen jakso lähetettiin 27. joulukuuta 2002. Riitta Väisäsen juontama *Kymppitonni*, joka keräsi edelleen viikoittain yli 400 000 katsojaa, pysyi ruudussa pidempään, syksyyn 2005 saakka. Hetken aikaa toiminut TV-kanava SuomiTV otti sen vuonna 2009 vielä muutamaksi vuodeksi ohjelmistoonsa, minkä jälkeen Spede Pasasen nimi katosi lopullisesti suomalaisten TV-ohjelmien lopputeksteistä. Ojelmasta tehtiin uusintaversiota vuodesta 2012 alkaen.

Kuopion kaupunki perusti Spede Pasasen kuoleman jälkeen hänen nimeään kantaneen keksintökilpailun, jota järjestettiin vuoteen 2012 saakka.

Pasasen elämästä suunnitellaan elokuvaa, jonka käsikirjoituksen tekemiseen Mike Pohjola on saanut Suomen Elokuvasäätiön käsikirjoitusapurahan.

Pasasen elämästä, hänen nuoruusaikoihinsa keskittyen, tehdään näytelmä Kuopion kesäteatteriin kesäksi 2018. Näytelmän ohjaa Ismo Apell.

Kunnianosoituksena Pasasen viihdeuralle hän sai yhdessä Simo Salmisen kanssa Härski & Sörsselson -nimikko-oluen vuonna 2017. Oluttölkissä on heidän roolihahmojensa kuvat ja olut on virolaisen Saku-panimon valmistamaa.

Pasanen valittiin kanadalaisen peliyhtiö Roxley Games Laboratoryn *Steampunk Rally Fusion* -lautapelin yhdeksi hahmoksi keväällä 2020.

Pasasesta on tekeillä Aleksi Delikourasin ohjaama elokuva, joka pohjautuu Tuomas Marjamäen vuonna 2017 ilmestyneeseen *Spede, nimittäin* -kirjaan ja vuonna 2021 ilmestyneeseen kirjaan *Uuno on numero yksi – Turhapuron koko tarina*. Elokuvan pääosaa eli Spede Pasasta näyttelee Riku Nieminen ja sen ensi-ilta on syksyllä 2023.

#### Vuoden 2022 paljastukset

Yrittäjä Lenita Airisto kirjoitti vuonna 2022 ilmestyneessä kirjassaan Pasasen yrittäneen raiskata hänet vuonna 1991. Pasasen kanssa vuosien ajan läheisessä yhteystyössä olleet Hannele Lauri ja Riitta Väisänen puolestaan sanoivat yllättyneensä täysin Airiston kertomuksesta. Airiston kanssa samantapaisista kokemuksista Pasasen suhteen kertoi myös toimittaja Katariina Souri omassa Facebook-päivityksessään. Malli Marita Hakala kommentoi kertomuksia: "Olin riittänyt omana itsenäni, eikä minulle oltu tarjottu töitä sängyn kautta – paitsi Suomessa. Tuolloin viittasin Spedeen". MTV:n entinen ohjelmapäällikkö ja -johtaja Jorma Sairanen kommentoi, etteivät Airiston ja Sourin kertomukset tulleet hänelle yllätyksenä, vaan Pasasen tavat olivat olleet yleisesti tiedossa. Sairanen oli itse kertonut asiasta jo vuonna 2017 ilmestyneissä muistelmissaan.

Kritiikki
---------

1960-luvulta lähtien Pasasen elokuvia kritisoitiin rankalla kädellä. Elokuvien käsikirjoitusten ja juonien heppoisuutta kritisoitiin. Kriitikoiden mielestä elokuvat vaikuttivat vain lähinnä sketsikokoelmilta ilman kantavaa juonta. Veijo Hietalan mukaan tällöin jäi huomaamatta, että Pasanen jatkoi jo mykkäelokuvan ajoilta juontuvaa farssiperinnettä, jossa juoni on toissijainen, ja joka luo puitteet slapstick-kohellukselle ja yksittäisille koomisille kohtauksille.

1970-luvun kriitikkokunta oli selvästi Spede-viihdettä vastaan. Turhapuro-elokuvia pidettiin vääriä asenteita levittävinä ja mauttomina, turruttavina, ajattelua ja hahmottamista ehkäisevinä standardituotteina. Moitteet eivät koskeneet pelkästään elokuvien sisältöä vaan myös elokuvailmaisua, joka miellettiin yhtä nuhruiseksi kuin itse Uuno.

Ere Kokkosen mielestä Pasasen elokuvat eivät ole aina saaneet rehellistä kritiikkiä. Elokuvia on haukuttu huonoiksi jo ennen kuin niitä on edes esitetty. Sakari Toiviainen oli kirjoittanut, ettei ole edes nähnyt uusinta Spede-elokuvaa, mutta huono sen täytyy olla.

Valikoitu filmografia
---------------------

*Pääartikkeli: Spede Pasasen filmografia*
### Elokuvia

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Elokuvat |
| --- |
| Vuosi | Elokuva | Rooli |
| 1956 | *Tyttö lähtee kasarmiin* | alokas Kookas |
| 1963 | *Hopeaa rajan takaa* | Toivo Paukku |
| 1964 | *X-Paroni* | * paroni Wilhelm von Tandem
* maalaispoika Kalle
 |
| 1967 | *Pähkähullu Suomi* | hiusöljymiljonääri William Njurmi |
| 1968 | *Noin 7 veljestä* | * kartanonomistaja Sir Wilhelm
* Robin Hood
 |
| 1969 | *Näköradiomiehen ihmeelliset siekailut* | 
Mikko Syvärivi
järjestäjätv-koomikko K. Ovimikko
 |
| *Leikkikalugangsteri* | leikkikalutehtailija Jim King, "pomo" |
| 1970 | *Speedy Gonzales – Noin 7 veljeksen poika* | * Speedy Gonzales
* Moses Gonzales
 |
| 1971 | *Kahdeksas veljes* | Jalmar "Jalli" Riivatsalo |
| *Hirttämättömät* | Speedy Gonzales |
| 1973 | *Uuno Turhapuro* | Härski Hartikainen |
| 1975 | *Professori Uuno D. G. Turhapuro* | Härski Hartikainen |
| 1976 | *Lottovoittaja UKK Turhapuro* |
| 1977 | *Häpy Endkö? Eli kuinka Uuno Turhapuro sai niin kauniin ja rikkaan vaimon* |
| 1979 | *Koeputkiaikuinen ja Simon enkelit* | * matemaatikko Mauno Mutikainen
* Richard Iljevitsh Jyrä
 |

 | 

| Elokuvat |
| --- |
| Vuosi | Elokuva | Rooli |
| 1980 | *Tup-akka-lakko* | * matemaatikko Mutikainen
* alias agentti DDT,Richard Iljevitsh Jyrä
 |
| 1981 | *Uuno Turhapuron aviokriisi* | Härski Hartikainen |
| 1982 | *Uuno Turhapuro menettää muistinsa* |
| 1983 | *Uuno Turhapuron muisti palailee pätkittäin* |
| 1984 | *Uuno Turhapuro armeijan leivissä* |
| 1985 | *Hei kliffaa hei* | * Spede Paasonen
* pipoa pyörittävä mies
 |
| *Uuno Epsanjassa* | Härski Hartikainen |
| 1986 | *Uuno Turhapuro muuttaa maalle* |
| 1987 | *Uuno Turhapuro – kaksoisagentti* |
| 1988 | *Tupla-Uuno* |
| 1990 | *Uunon huikeat poikamiesvuodet maaseudulla* |
| 1991 | *Uuno Turhapuro herra Helsingin herra* |
| 1992 | *Uuno Turhapuro – Suomen tasavallan herra presidentti* |
| 1999 | *Naisen logiikka* | Viljo |
| 2004 | *Uuno Turhapuro – This Is My Life* | Härski Hartikainen |

 |

### TV-ohjelmia

*Pääartikkeli: Spede-Tuotanto*
*Pääartikkeli: Luettelo Spede Pasasen sketsisarjojen jaksoista*

|  |  |
| --- | --- |
| * Spede Show (1964–1987) – käsikirjoittaja, tuottaja, näyttelijä
* Speden saluuna (1965) – käsikirjoittaja, tuottaja, näyttelijä
* Spedevisio (1965–1970) – käsikirjoittaja, tuottaja, näyttelijä
* 50 pientä minuuttia (1967–1971) – käsikirjoittaja, tuottaja, näyttelijä
* Robin Hood ja hänen iloiset vekkulinsa Sherwoodin pusikoissa (1974) – käsikirjoittaja, tuottaja
* Uuno Turhapuro armeijan leivissä (1986) – tuottaja, näyttelijä
* Uuno Turhapuro (1996) – käsikirjoittaja, tuottaja
* Koomikon kuva (2002) – näyttelijä (arkistomateriaali)
* Speden parhaat (2003) – näyttelijä (arkistomateriaali)
* PikaPakinaPaketti (1985) – tuottaja
* Blondi tuli taloon (1994–1995) – tuottaja
* Ihmeidentekijät (1996–1998) – tuottaja
* Parhaat vuodet (2000–2002) – tuottaja
* Kuumia aaltoja (2003) – tuottaja (2001)
* Hynttyyt yhteen (1991–1995) – tuottaja, tekee yhdessä jaksossa cameoroolin
 | * Vesku Show (1988–1991) – tuottaja
* Pulttibois (1989–1991) – tuottaja
* Tsa Tsa Tsaa (1993–1994) – tuottaja
* Speden tee-se-itse TV (1991–1992) – tuottaja
* Speden Spelit (1988–2002) (aiemmin nimillä Spede Special, Spedestroikka ja Speden sallitut leikit) – ohjelmaformaatin keksijä, juontaja, tuottaja
* Kuvaristikko (1985–1986) – ohjelmaformaatin keksijä, tuottaja
* Sana mania (1999) – ohjelmaformaatin keksijä, juontaja, tuottaja
* Kymppitonni (1985–2005, 2009–) – ohjelmaformaatin keksijä, tuottaja
* Junnutonni (1991) – ohjelmaformaatin keksijä, tuottaja
* Jokamiehen Kymppitonni (1991) – ohjelmaformaatin keksijä, tuottaja
* PeliSuomi (1999–2001) – (ohjelmanimien Sanamanian, Kymppitonnin ja Speden Spelien yläotsikko)
* Bingolotto
 |

Diskografia
-----------

### Albumit

* Papukaija G. Pula-aho (1962)
* Spede & G. Pula-Aho (1964)
* G. Pula-Aho & Spede (1965)
* Huvittava levy, suorastaan naurettava (1965)
* Näköradiomiehen ihmeelliset siekailut (1969)
* G. Pula-Aho Pariisissa (1970)
* Pure nenääs! – Kaikki sketsit ja seikkailut 1960–1964 (2001)
* Naisen logiikka (2002)

### Mukana kokoelmilla

* Hurja joukko (1989, uudelleenjulkaisu 2002)
* 20 suosikkia – Rotestilaulu (1998)
* Kliffa kolmikko – Spede, Simo, Vesku (2020)

Yhtiöitä
--------

*Pääartikkeli: Spede-Yhtiöt*
### Pääyhtiö

* Spede-Yhtiöt

### Muut yritykset

* Elokuvatuotanto Spede Pasanen
* Filmituotanto Spede Pasanen Oy
* Spede-Production Oy
* Spede-Tuotanto Oy
* Amusement Films Oy
* Funny-Films Oy
* Spede-Video Oy
* Spede-Team Oy
* Spede-Studio Oy
* Hupi-Klubi Oy
* Amusement Films Oy

Nähtävyyksiä Suomessa
---------------------

* Speden Saluuna, Speden perustama ravintola Kouvolassa
* Pirunpesään, Isovuorelle tehty Speden muistopatsas "Speden kirnu" kuvanveistäjä Heikki Räsäsen toimesta Jalasjärvellä
* Mesopotamia, Speden piilopirtti Muoniossa

Keksintöjä
----------

Pasanen teki lukuisia keksintöjä. Hän haki patenttia yhteensä 49 keksinnölle. Patentti myönnettiin seuraaville kymmenelle keksinnölle:

* Menetelmä ja laite mäkihyppyjen pituuden mittaamiseksi (2 patenttia), 1981
* Hiihtohissi suksilla liikkuvan mäenlaskijan hinaamiseksi mäen päälle, 1978
* Tuulivoimalla kulkeva vene tai alus, 1989
* Tuotemalli kuten muotinvalmistusmuotti ja menetelmä sen valmistamiseksi, 1992
* Metallilevyistä valmistettu vene (kaksi patenttia), 1993 ja 1994
* Venesuksi (veneen iskunvaimennin, kaksi patenttia), 1993
* Kynttilänjalka, 1999

Pasasen keksintöjä olivat myös:

* Mäkihyppylinko, 1976 ja 1977
* Matkaradiolevysoitin, 1974
* Vedenpitävä säilytyspussi, 1975
* Aaltovoimala, 1992
* Stereoäänitysmenetelmä, 1981
* Kaksikeulainen auto
* Keittokone
* Moottoriveneen ja surffilaudan yhdistelmä
* Moottorikäyttöinen golfmailakärry
* Kauko-ohjattava puhuva jääkaappi
* Poljettava autoratapeli

Pasanen markkinoi Nopeustesti-peliä.

Lähteet
-------

1. ↑  Jussi-palkinnot 1970–1979 Filmiaura. Viitattu 20.8.2007.
2. ↑  Venla-palkinto (arkistolinkki) Yleisradio Oy.  Arkistoitu 3.4.2007. Viitattu 20.8.2007.
3. ↑  Jussi-palkinnot 1980–1989 Filmiaura. Viitattu 20.8.2007.
4. ↑  Eskon puumerkin saajat Aleksis Kiven Seura. Viitattu 13.10.2016.
5. ↑  Telvis-voittajat kautta aikojen *Katso*. Aller Media Oy. Viitattu 20.8.2007.
6. ↑  Mäkinen, Anssi – Jaakola, Leena – Kallio, Veikko: *Kansallisgalleria 5: Moderni Suomi*. Weilin + Göös, 1997. ISBN 951-35-6029-5.
7. ↑  Pikku-uutisia.  *Pohjois-Savo*, 29.06.1929, nro 71, s. 8. Kansalliskirjasto. Viitattu 29.02.2020.
8. ↑  Pouta, Hellevi: Tuntematon Spede, Virpi-sisko kertoo monilahjakkaasta viihdyttäjästä.  *Apu*, 19.10.2001, nro 42, s. 32–39. Helsinki:  A-Lehdet Oy.
9. ↑  Toiviainen, Sakari: Spede Pasanen Helsinki:  Kansallinen audiovisuaalinen arkisto.  Arkistoitu 5.12.2013. Viitattu 10.9.2012.
10. ↑  Mistä Pertti Pasanen sai Spede-nimensä? Jukka Virtanen vastaa *Ilta-Sanomat*.  24.6.2014. Helsinki:  Sanoma Media Finland Oy. Viitattu 24.6.2014.
11. ↑  Markus Similä: *Veikko Ahvenainen – Täysin palkein*, s. 18–19. Jyväskylä: Gummerus, 2001. ISBN 951-20-5819-7.
12. 1 2 3 4 5 6 7 8 9 10 11 12 13 14 15 16 17 18 19 20 21  Aitio, Tommi: *Spede: Pertti Pasasen elämä*. Helsinki: Tammi, 2002. ISBN 951-31-2531-9.
13. ↑  YLE Radio Suomi, Olipa kerran radio, 13.9.2011, toim. Harri Tuominen.
14. ↑  Alpola, Antero: *Viihdevuosien vilinässä: Radiokauteni ensimmäinen puoliaika 1945–1960*, s. 199–200. Hämeenlinna: Karisto, 1988.
15. ↑  *Spede Show – Pääasia että on kivvaa 1965–1972* -DVD:n esittelyteksti
16. ↑  Peltola, Satu-Lotta: Speden elämäkerta valottaa miestä julkisen roolin takana – listasimme 7 hämmästyttävää asiaa viihdemogulin elämästä *Yle Uutiset*.  7.9.2017. Yleisradio. Viitattu 12.8.2018.
17. ↑  Hietala, Veijo: *Suomen kansallisfilmografia 7: Vuosien 1962–1970 suomalaiset kokoillan elokuvat*, s. 568. Näköradio miehen ihmeelliset siekailut elävän kuvan ihmemaassa. Helsinki: Suomen elokuva-arkisto, Edita Publishing Oy, 1998. ISBN 951-37-2218-X.
18. ↑  *Suomen kansallisfilmografia 7 Vuosien 1962–1970 suomalaiset kokoillan elokuvat*, s. 644 ja 646. Helsinki: Suomen elokuva-arkisto, Edita Publishing Oy, 1998. ISBN 951-37-2218-X.
19. ↑  Virtanen, Jukka: *Kuvassa keskellä Jukka Virtanen*, s. 190–191. Gummerus Kirjapaino Oy, 2003. ISBN 951-31-2870-9.
20. ↑  *Suomen kansallisfilmografia 7: Vuosien 1962–1970 suomalaiset kokoillan elokuvat*, s. 648 ja 650. Helsinki: Suomen elokuva-arkisto, Edita Publishing Oy, 1998. ISBN 951-37-2218-X.
21. ↑  *Suomen kansallisfilmografia 8: Vuosien 1971–1980 suomalaiset kokoillan elokuvat*, s. 50. Helsinki: Suomen elokuva-arkisto, Oy Edita Ab, 1999. ISBN 951-37-2676-2.
22. ↑  *Suomen kansallisfilmografia 8: Vuosien 1971–1980 suomalaiset kokoillan elokuvat*, s. 62. Helsinki: Suomen elokuva-arkisto, Oy Edita Ab, 1999. ISBN 951-37-2676-2.
23. ↑  *Suomen kansallisfilmografia 8: Vuosien 1971–1980 suomalaiset kokoillan elokuvat*, s. 71. Helsinki: Suomen elokuva-arkisto, Oy Edita Ab, 1999. ISBN 951-37-2676-2.
24. ↑  Marjamäki, Tuomas (toim.): *Uuno Turhapuro Juhlakirja*, s. 86. Ere Kokkonen Oy, 1998. ISBN 952-91-0167-8.
25. ↑  Spede, Donner ja elokuvan tuki  10.5.1981. Oy Yleisradio Ab. Viitattu 9.2.2014.
26. ↑  Marjamäki 2017, s. 387.
27. 1 2  Marjamäki 2017, s. 397.
28. ↑  Marjamäki 2017, s. 377.
29. ↑  Sairanen, Jorma & Kinnunen, Kalle: *Daddy Cool. Kolme vuosikymmentä televisiomaailman huipulla*, s. 147. Helsinki: Kustannusosakeyhtiö Teos, 2017. ISBN 978-951-851-758-3.
30. ↑  Iltasanomat: Spede-lehti (2011), s. 28
31. ↑  Marjamäki 2017, s. 10.
32. ↑  Geni.com (Pertti ja Veijo Pasasen esipolvet)
33. ↑
34. ↑  Kivelä, Unto: Onko se huvittavaa kun koomikko on naimisissa?.  *Apu*, 30.10.1965, nro 44, s. 28–32.  A-lehdet.
35. ↑  Kyheröinen, Kari: Speden tarina siskon kertomana.  *Seura*, 19.10.2001, nro 42, s. 8–12.  Yhtyneet kuvalehdet Oy.
36. ↑  Hollmen-Bärlund, Maija: Pirjo Spedenvaimo Pasanen: Kaksi kotia ei ole avioero.  *Apu*, 6.2.1981, nro 6, s. 30–31. Helsinki:  A-lehdet.
37. ↑
38. ↑   (Arkistoitu – Internet Archive)
39. ↑  Marjamäki 2017, s. 129.
40. ↑  Marjamäki 2017, s. 227–228.
41. ↑  Marjamäki 2017, s. 190–191.
42. ↑  Riitta ja Spede olivat yhdessä vuosikausia.  *Ilta-Sanomat*, 26.10.2001. Helsinki:  Sanoma Media Finland Oy.
43. ↑  Tuomas Marjamäki: *Spede, nimittäin*, s. 280–282. Jyväskylä: Docendo, 2017.
44. ↑  Marjamäki 2017, s. 355–356.
45. ↑  Lahtonen, Miko: *Paparazzin päiväkirja*, s. 163–173. Jyväskylä: Kustannusosakeyhtiö Revontuli, 1998. ISBN 952-5170-03-9.
46. ↑  Marjamäki 2017, s. 181.
47. ↑
48. ↑  Marjamäki 2017, s. 222.
49. ↑  Salava, Jaakko: *Backgammonia opiksi ja huviksi*. .
50. ↑  Satu-Lotta Peltola: Speden elämäkerta valottaa miestä julkisen roolin takana – listasimme 7 hämmästyttävää asiaa viihdemogulin elämästä *Yle uutiset*.  7.9.2017. Viitattu 23.1.2021.
51. ↑
52. ↑  Spede Pasanen kuoli erittäin varakkaana ja Pirre-tytär peri noin 10 miljoonaa – testamentissa muistettiin myös naisystävä Maria Drockilaa *Ilta-Sanomat*.  23.10.2019. Viitattu 23.10.2019.
53. 1 2 3 4  Lager, Maria: Pirreä uhkaa 170 000 euron lasku.  *7 päivää*, 6.6.2002, nro 23, s. 12–13.
54. ↑  Riita Speden perinnöstä sovittiin viime hetkellä.  *Ilta-Sanomat*, 29.11.2002.
55. ↑  Marjamäki 2017, s. 373–382.
56. ↑  Marjamäki, Tuomas: *Spede, nimittäin*, s. 382-385. Docendo, 2017. ISBN 978-952-291-405-7.
57. ↑  Taiteilijainmäki V21A (PDF) Helsingin seurakuntayhtymä. Viitattu 25.4.2015.
58. ↑  Spede-tuotantoa Dvdkotelo.  Arkistoitu 29.9.2007. Viitattu 23.9.2007.
59. ↑  Suomen virallinen lista: SPEDE & G. PULA-AHO – Pure nenääs! Kaikki sketsit ja seikkailut 1960–1964 Yleisradio Oy. Viitattu 23.9.2007.
60. ↑  Marjamäki 2017, s. 389.
61. ↑  Marjamäki 2017, s. 396.
62. ↑  Spedestä tehdään elokuva! Tällainen siitä tulee *Ilta-Sanomat*.  20.6.2017. Viitattu 20.6.2017.
63. ↑  Spede Pasasen nuoruudesta tekeillä näytelmä, ohjaaja Ismo Apell: "Lavalla nähdään myös spedelinko" *iltalehti.fi*. Viitattu 25.7.2017.
64. ↑  Tutut hahmot uutuusoluen kyljessä – kunnianosoitus Spede Pasaselle ja Simo Salmiselle *iltalehti.fi*. Viitattu 18.9.2017.
65. ↑  Voe rähmä! Spede Pasanen valittiin seikkailemaan kanadalaiseen lautapeliin – rökitti äänestyksessä Leonadro da Vincinkin *www.iltalehti.fi*. Viitattu 13.5.2020.
66. ↑  Tältä näyttää Riku Nieminen Spede Pasasena – elämäkertaelokuvan virallinen traileri julki *Yle Uutiset*.  26.6.2023. Viitattu 27.6.2023.
67. ↑  Mari Pudas: Spede Pasasesta tehdään elokuva *iltalehti.fi*.  3.9.2021. Viitattu 3.9.2021.
68. ↑  Spede-elokuvan pääroolissa Riku Nieminen – ensimmäinen kuva julki *www.iltalehti.fi*. Viitattu 2.9.2022.
69. ↑  Anton Vanha-Majamaa ja Pia Parkkinen: Lenita Airisto syyttää Spede Pasasta raiskauksen yrityksestä, viihdeikonin kollegat ihmettelevät syytöksiä  7.3.2022. Yle Uutiset.
70. ↑  {{Verkkoviite | Osoite= | Nimeke=Katariina Souri kertoi pelottavasta til
71. ↑  Noora Hapuli: Speden toinen puoli *Ilta-Sanomat*.  12.3.2023. Viitattu 18.11.2022. anteesta Spede Pasasen kanssa, MTV:n entinen johtaja on iloinen, että kokemukset tulevat julki | tekijä=Anton Vanha-Majamaa | Julkaisija=Yle Uutiset | Ajankohta=8.3.2022 }}
72. ↑  Hietala, Veijo: *Suomen kansallisfilmografia 7 Vuosien 1962–1970 suomalaiset kokoillan elokuvat*, s. 567. Näköradio miehen ihmeelliset siekailut elävän kuvan ihmemaassa. Helsinki: Suomen elokuva-arkisto, Edita Publishing Oy, 1998. ISBN 951-37-2218-X.
73. ↑  Laine, Kimmo: *Suomen kansallisfilmografia 8: Vuosien 1971–1980 suomalaiset kokoillan elokuvat*, s. 167. Uuno Turhapuro -elokuvat. Helsinki: Suomen elokuva-arkisto, Oy Edita Ab, 1999. ISBN 951-37-2676-2.
74. ↑  Ere Kokkosen haastattelu. Uuno Epsanjassa DVD:n lisämateriaali. Finnkino Oy 2003
75. ↑  Spede Pasanen Elonetissä.
76. 1 2 3 4 5 6 7  Annala, Jukka: *Toopelivisio*. Teos, 2006. ISBN 951-851-066-0.
77. ↑  Tervola, Janne: Kymmenen patentin Spede.  *Tekniikan historia*, 2015. vsk, nro 1, s. 16–21. Helsinki:  Talentum Media Oy. ISSN 2341-8192.
78. ↑   *Kauppalehti*. Viitattu 22.1.2018.

Kirjallisuutta
--------------

* Aitio, Tommi: *Spede: Pertti Pasasen elämä*. Helsinki: Tammi, 2002. ISBN 951-31-2531-9.
* Varjola, Markku: "Yhteistyötä Speden kanssa – Jukka Virtasen haastattelu" ja oheisjuttu "Speden kukoistuskausi", *Filmihullu* 1/2003.
* Marjamäki, Tuomas: *Spede, nimittäin*. Helsinki: Docendo, 2017. ISBN 978-952-291-405-7.

Aiheesta muualla
----------------

Lisätietoja aiheesta**Spede Pasanen**Wikipedian sisarhankkeissa

* Kuvia Commonsissa
* Sitaattikokoelmia Wikisitaateissa

* Spede Pasasen muistokirjoitus *Helsingin Sanomissa* (tilaajille)
* Pertti Pasanen (1930–2001) – lyhyt englanninkielinen elämäkerta
* Pertti Pasanen– Ylen Elävä arkisto (Arkistoitu – Internet Archive)
* Spedeä ja Jörn Donneria haastatellaan kotimaisen elokuvan julkisesta tuesta ja Spede uhkaa polttaa kolme ensimmäistä elokuvaansa – Ylen Elävä arkisto
* Spede-Idea Oy – Speden keksintöjä myyvä yritys
* Toiviainen, Sakari: / Pasanen, Pertti (1930–2001). *Kansallisbiografia-verkkojulkaisu (maksullinen)*.  3.4.2006. Helsinki:  Suomalaisen Kirjallisuuden Seura.
* Mesopotamia – Speden piilopirtti Muoniossa
* Millainen mies oikeasti oli Spede Pasanen? – Yle Areena, Aamu-TV 8.9.2017

|  |  |  |  |
| --- | --- | --- | --- |
| 

| * n
* k
* m
Betoni-Jussi elämäntyöstä |
| --- |
|  |
| 
* Teuvo Aura, Annikki Arni (1978)
* Paula Talaskivi (1979)
* Tapio Vilpponen (1980)
* Erik Blomberg, Eino Mäkinen (1981)
* Spede Pasanen (1985)
* Risto Orko (1987)
* Tapio Vilpponen (1989)
* Tampereen elokuvajuhlat (1990)
* Renny Harlin (1991)
* Peter von Bagh (1992)
* Jukka Mäkelä (1997)
* Vesa-Matti Loiri (1998)
* Åke Lindman (2008)
* Lasse Pöysti (2010)
* Matti Kassila (2011)
* Elina Salo (2012)
* Anneli Sauli (2013)
* Jörn Donner (2014)
* Antti Litja (2015)
* Kari Sohlberg (2016)
* Helena Ylänen (2017)
* Maunu Kurkvaara (2018)
* Hannele Lauri (2019)
* Markus Selin (2020)
* Pirjo Honkasalo (2021)
* Heikki Nousiainen (2022)
* Esko Salminen (2023)

 |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Spede Pasanen |
| --- |
|  |
| Pitkät elokuvat (ohjaus) | 

|  |  |
| --- | --- |
| 1960-luku | 
* X-Paroni (1964)
* Millipilleri (1966)

 |
|  |
| 1970-luku | 
* Kahdeksas veljes (1971)
* Hirttämättömät (1971)
* Koeputkiaikuinen ja Simon enkelit (1979)

 |
|  |
| 1980-luku | 
* Tup akka lakko (1980)
* Lentävät luupäät (1984)
* Uuno Turhapuro – kaksoisagentti (1987)

 |
|  |
| 1990-luku | 
* Uuno Turhapuron poika (1993)
* Naisen logiikka (1999)

 |

 |
|  |
| Pitkät elokuvat (tuottaja) | 

|  |  |
| --- | --- |
| 1960-luku | 
* X-Paroni (1964)
* Millipilleri (1966)
* Pähkähullu Suomi (1967)
* Noin 7 veljestä (1968)
* Näköradiomiehen ihmeelliset siekailut (1969)
* Leikkikalugangsteri (1969)
* Pohjan tähteet (1969)

 |
|  |
| 1970-luku | 
* Speedy Gonzales – noin 7 veljeksen poika (1970)
* Jussi Pussi (1970)
* Kahdeksas veljes (1971)
* Hirttämättömät (1971)
* Saatanan radikaalit (1971)
* Uuno Turhapuro (1973)
* Viu-hah hah-taja (1974)
* Professori Uuno D. G. Turhapuro (1975)
* Lottovoittaja UKK Turhapuro (1976)
* Häpy Endkö? Eli kuinka Uuno Turhapuro sai niin kauniin ja rikkaan vaimon (1977)
* Rautakauppias Uuno Turhapuro – presidentin vävy (1978)
* Koeputkiaikuinen ja Simon enkelit (1979)

 |
|  |
| 1980-luku | 
* Tup akka lakko (1980)
* Uuno Turhapuron aviokriisi (1981)
* Pölhölä (1981)
* Uuno Turhapuro menettää muistinsa (1982)
* Uuno Turhapuron muisti palailee pätkittäin (1983)
* Lentävät luupäät (1984)
* Uuno Turhapuro armeijan leivissä (1984)
* Hei kliffaa hei (1985)
* Uuno Epsanjassa (1985)
* Uuno Turhapuro muuttaa maalle (1986)
* Liian iso keikka (1986)
* Pikkupojat (1986)
* Uuno Turhapuro – kaksoisagentti (1987)
* Fakta homma (1987)
* Tupla-Uuno (1988)
* Onks Viljoo näkynyt (1988)

 |
|  |
| 1990-luku | 
* Uunon huikeat poikamiesvuodet maaseudulla (1990)
* Rampe & Naukkis – kaikkien aikojen superpari (1990)
* Uuno Turhapuro herra Helsingin herra (1991)
* Uuno Turhapuro Suomen Tasavallan Herra Presidentti (1992)
* Uuno Turhapuron poika (1993)
* Romanovin kivet (1993)
* Uuno Turhapuron veli (1994)
* Pekko ja poika (1994)
* Naisen logiikka (1999)

 |

 |
|  |
| TV-tuotannot | 
* Spede Show (1964)
* Speden saluuna (1965)
* Spedevisio (1965)
* 50 pientä minuuttia (1967)
* Robin Hood ja hänen iloiset vekkulinsa Sherwoodin pusikoissa (1974)
* Kymppitonni (1985)
* Kuvaristikko (1985)
* PikaPakinaPaketti (1985)
* Vesku Show (1988)
* Pulttibois (1989)
* Spedestroika (1989)
* Speden tee-se-itse TV (1990)
* Speden sallitut leikit (1990)
* Junnutonni (1991)
* Hynttyyt yhteen (1991)
* Jokamiehen Kymppitonni (1991)
* Speden Spelit (1992)
* Tsa Tsa Tsaa (1993)
* Blondi tuli taloon (1994)
* Uuno Turhapuro (1996)
* Ihmeidentekijät (1996)
* Sana mania (1999)
* Parhaat vuodet (2000)
* Koomikon kuva (2002)
* Speden parhaat (2003)
* Kuumia aaltoja (2003)

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Saksa
* Suomi (KANTO)
* Portugali

 |
|  |
| Taiteenala | 
* MusicBrainz
	+ 2

 |
|  |
| Henkilöt | 
* Ritva
* Elonet
* Kansallisbiografia
* Biografiskt Lexikon
* Yle
* Uppslagsverket Finland
* Biografiasampo

 |

 |